Leht jätkas, et Riigikogu põhiseaduskomisjoni esimees leiab, et liiga jõulist "pronksiöö seadust" peaks muutma. Töö selle kallal nihkub aga alles sügisesse, sest suvel riigikogu puhkab.    Vastuolulise seaduseelnõu edasise käekäigu üle otsustab riigikogu täiskogu, mis peab hääletama, kas rahvassaadikud on tagasilükatud "pronksiöö seaduse" asjus president Toomas Hendrik Ilvesega nõus.     Kui parlamendi  enamus on presidendi arvamuse vastu, siis saadetakse eelnõu uuesti muutmata kujul riigipeale välja kuulutamiseks. Kui aga enamus riigikogulasi on presidendi arvamusega nõus, siis läheb seadus uuesti lugemisele ning sellele saab esitada muudatusettepanekuid.    Hääletus riigikogus toimub aga alles septembri keskel, sest riigikogu on praegu läinud juba suvepuhkusele ja kogunebki taas alles septembris.    Eelseisev hääletus ei tule ilmselt üksmeelne, sest seadusel on nii poolt-kui  vastuolijaid.    Riigikogu õiguskomisjoni esimees Ken Marti Vaher leiab, et presidendi otsus seadus tagasi lükata on kahetsusväärne ja mõistetatmatu. "See seaduseelnõu on läbi arutatud suure hulga ekspertidega, tegu pole üleöö vastu võetud eelnõuga," ütles Vaher.    Seevastu riigikogu põhiseaduskomisjoni esimees Väino Linde on osaliselt president Ilvesega nõus. "Ma usun, et teatud kokkupuuteid põhiseaduslike õigustega on," ütles Linde kommenteerides presidendi seisukohta, et "pronksiöö seadus"  riivaks inimeste põhiseaduslikke õigusi.    "Arvan, et eelnõu on mõnevõrra tugevam, kui praegune olukord ja vajadus seda tingib. Sellest tulenevalt mõistan presidendi seisukohti ja ei välista, et riigikogu peaks seadust mõnevõrra pehmendama," ütles Linde.    "Üldiselt oli seda seadust vaja," rõhutas põhiseaduskomisjoni esimees siiski. Nimetatud vajalik seadus on aga nüüd suunatud riigikokku tagasi. Kui kaua võiks seaduse uus menetlemine aega võtta? "Usun, et see on ikka mõnekuuline  protsess," ütles Väino Linde. Seega võib seaduseelnõu valmida alles järgmise aasta kevadel, sest riigikogu on praegu puhkusel ja alustab tööd sügise saabudes ehk septembris.